

**Kabinet grafike**

**Department of prints and drawings**

# Otvorenje izložbe / predstavljanje mape

# IVANA FRANKE

**EKSTRA DIMENZIJE / JESTE LI UNUTRA ILI VANI ?**

# u četvrtak, 14. studenog 2019. u 19 sati

Kabinet grafike Hrvatske akademije znanosti i umjetnosti

Strossmayerov trg 12, Zagreb

U Kabinetu grafike, kao prethodnica 8. hrvatskog trijenala grafike, otvara se samostalna izložba *Ekstra dimenzije /Jeste li unutra ili vani?,* renomirane suvremene umjetnice Ivane Franke, dobitnice *Premije Hrvatske akademije znanosti i umjetnosti* na *7. hrvatskom trijenalu grafike*. U sklopu izložbe, uz najnovija grafička ostvarenja, promovira se i istoimena grafička mapa nastala u ediciji *Argola* Kabineta grafike Hrvatske akademije znanosti i umjetnosti.

U središtu umjetnosti Ivane Franke istraživanje je percepcije i granica opažajnih procesa. Spoznajama iz optike, geometrije i neuroznanosti te primjenom suvremenih strategija u svojim radovima dokida znano poimanje predmeta provocirajući naše opažajne mogućnosti.

„Čak i kada radi u tradicionalnome mediju grafike, točnije, kada su joj medijska sredstva ograničena na papir i linijske znakove, crtu i točku, Ivana Franke dosljedno se bavi temama koje su njezina stalna umjetnička preokupacija. Smišljajući i pažljivo projektirajući mahom tehnički složene ambijente, Franke stvara „situacije“ koje se obraćaju vizualnom i prostornom opažaju, a zapravo propituju njihovu gnoseološku moć. (…) Iscrtani likovi temelje se na matematičkim veličinama i geometrijskim zakonima, točnije, interpretacija su tzv. Petrijevih poligona – ortogonalnih projekcija pravilnih poliedarskih oblika, koji laičkome oku izgledaju poput filigranskih uzoraka ili čipke, dok će ono zadubljenije prepoznati načelno beskonačne mogućnosti dijeljenja kružnice, odnosno unakrsnog spajanja točaka u njezinoj ravnini. Kako bilo, lik koji nastaje u osnovi je svodiv na broj te ukazuje na međuzavisnost kvalitete i kvantitete – ono što se doima ovakvom ili onakvom, zvjezdastom, čipkastom, mrežastom ili pak maslačku sličnom formom, očitovanje je povećavanja i smanjivanja apstraktne jedinične vrijednosti, dakle pitanje je mjere.” (Ivana Mance, iz predgovora mape)

Izložba je otvorena od 14. studenog do 19. prosinca 2019. radnim danom 11 – 19, subotom 11 – 14 sati, nedjeljom i blagdanima zatvoreno.

**A. Hebranga 1, 10000 Zagreb, tel/fax. 00 385 1 48 95 390; e-mail:** [**kabgrafhazu.hr**](mailto:kabgraf#hazu.hr)**,** [**www.kabinetgrafike.hazu.hr**](http://www.kabinet-grafike.hazu.hr)